‘Tornado’ laat Bethulie-inwoners kopkrap | Netwerk24
‘Tornado’ laat Bethulie-inwoners kopkrap
Deur Elsje du Toit 09 Oktober 2017 20:56
Die tornado-verskynsel wat Maandag buite Bethulie in die Vrystaat te sien was. Foto: Verskaf
Suid-Vrystaters krap kop oor dié verskynsel wat Maandag buite Bethulie voorgekom het. Foto: Verskaf
’n Debat oor of dié ’n tornado is of nie, is Maandag op Facebook ontlok nadat Ferdi Labuschagne dit Maandag buite Bethulie afgeneem het. Foto: Verskaf
Ferdi Labuschagne (26), ’n derdejaarstudent in sielkundige berading aan Unisa, het om 14:40 ’n “tornado” ver buite die dorp wat sowat 15 minute lank sigbaar was op kamera vasgelê.
“Die wind was in daardie stadium nie so erg nie, maar dit was yskoud,” sê hy.
“Maar toe die tornado verby is, het dit begin hael en erg reën en die wind het toe erg begin opsteek.”
Hy het die foto’s van dié verskynsel op Facebook gedeel en talle mense het saamgestem dat dit ’n tornado is.
Tog was daar mense wat gesê het dat dit eerder ’n tregterwolk is omdat dit nie die grond raak nie.
“Daar het later weer iets soortgelyks verskyn en ander mense in die dorp sê hulle het altesaam drie sulkes gesien,” sê Ferdi.
Die verskynsel het egter nie skade in die dorp veroorsaak nie.
“Al skade was ’n bietjie windskade waar mense besig is om te bou.”
Die foto’s is aan die Bloemfonteinse weerkantoor gestuur om die verskynsel te identifiseer.
Elani Claassen, weervoorspeller, sê egter dat hulle in dié stadium nie kan bevestig of dit wel ’n tornado was nie, maar hulle is besig om dit te ondersoek.
Meer oor: Bethulie | Tornado | Wind
Leerlinge by skool beseer toe storm Krugersdorp tref